Žiga, Peter, minister hospodárstva SR (2017-10-18):
Takže spor na viedenskom arbitrážnom súde sme vyhrali aj napriek tomu, že opozícia ho považovala za vopred prehratý a hodila uterák do ringu. Ja rozumiem, že toto víťazstvo, opozícia nie je rada tomuto víťazstvu, ani ju to nepotešilo, pretože čím horšie pre krajinu, tým lepšie pre opozíciu. Víťazstvo na súde vo Viedni, hovorím na súde vo Viedni, bola to viedenská arbitráž, zachránilo Slovensku 706 mil. eur. Sú tam ešte aj ďalšie efekty a nepriame efekty, čo sa týka víťazstva a súm. Enel mal prevádzkovať túto darovanú elektráreň 30 rokov, prevádzkoval ju 9 rokov a my sa súdime o ušlý zisk z tohto 9-ročného prevádzkovania v objeme asi 470 mil. eur. A zároveň okrem tých ďalších 21 rokov, teda okrem tých deviatich rokov mal prevádzkovať tú elektráreň ďalších 21 rokov a už ju bude prevádzkovať Slovenská republika, Vodohospodárska výstavba, a všetky zisky, tak ako to povedal pán Kollár, už pôjdu Slovenskej republike, teda štátu, teda všetkým občanom Slovenska. Viem, že kolegovia v opozícii by radšej počuli, že strohé Slovensko stratí viac ako miliardu. Ale realita je opačná. A škoda, že tu nie je pán poslanec Grendel, keď hovorí, že ja tu hádžem sumy a podľa toho sa vypočítavajú potom odmeny pre advokátov. Mal by sa poradiť so svojím kolegom a priateľom, ktorý sa vyzná v práve a je zástupcom viacerých ľudí, ako sa vypočítavajú a podľa čoho sa vypočítavajú tie odmeny pre právnikov. A teraz, ak dovolíte, k samotnej výške odmeny. Suma 64 mil. alebo 77 mil., tieto sumy som vždy považoval za neprimerané a nehorázne. Nikdy by som nesúhlasil s vyplatením takejto sumy. A keď tu pán podpredseda Pellegrini hovoril, že žiaden minister by takúto sumu nepodpísal, tak ja verím, že v radoch opozície sa nachádzajú ešte aj ľudia, ktorí majú aspoň minimálne ekonomické vzdelanie a vedia, ako chod štátu funguje, tak viete, že na takúto sumu by muselo byť urobené rozpočtové opatrenie. To sa nedá potajme urobiť. To sa normálne tým musí zaoberať vláda, niekedy až parlament, kedy sa mení rozpočet, pretože rozpočet je zákon. A zároveň chcem povedať, že v roku 2015, a ja rozumiem, pani Remišová, že vy sa to snažíte nalinkovať na ministerstvo hospodárstva, ale v roku 2015 MH Manažment ani neexistoval, tak ako neexistovalo v roku 2006 vaše hnutie OĽANO, ale existoval Fond národného majetku, ktorý bol samostatná právnická osoba nepodliehajúca pod žiadne ministerstvo. To verejné obstarávanie robil Fond národného majetku v roku 2014, keď ešte ani tento spor nebol na stole. A MH Manažment len bol premenovaný a potom podriadený ministerstvu hospodárstva a tieto zmluvy zdedil. Ja ihneď, ako som sa dozvedel o tejto veci, o tomto spore a o tejto odmene, som konal okamžite. A v prvej reakcii som dal jasne najavo a vyzval som spoločnosť MH Manažment, ktorá patrí pod ministra hospodárstva, aby viedla rokovania a aby bola suma zásadne znížená. Ani s týmto výsledkom nie som spokojný, pretože, ako som povedal, za tú primeranú sumu by som považoval niekde sumu na úrovni zákonom stanovenej tarify, čo by predstavovalo niekde medzi jedným až dvoma percentami. Pani Remišová, nikdy som nehovoril o sume 14 mil. Nesnažte sa tu dať do vedomia, že ja som hovoril niekde o sume 14 mil. Ja som hovoril o zákonne stanovenej tarife, to je veľký rozdiel. Chcem ešte upozorniť na to, že konečná suma, ktorú bude musieť štát zaplatiť, bude odvodená od toho, koľko prisúdi arbitrážny súd vo Viedni štátu ako súdne trovy. A tieto peniaze bude musieť zaplatiť spoločnosť Enel ako porazený v tomto, alebo Slovenské elektrárne ako porazený v tomto súdnom spore, čiže nebude to platiť Slovenská republika. Čo sa týka ďalšieho vyvodzovania zodpovednosti, vy mi vyčítate, že som nekonal dostatočne rýchlo, že som dva týždne čakal a že v zásade som konal až na základe tlaku opozície. Viete, milá opozícia, ja na rozdiel od vás mám aj nejakú zodpovednosť a ja konám na základe faktov. A vy dobre viete, že hneď, ako som sa dozvedel o odmene, som do spoločnosti MH Manažment poslal ministerskú kontrolu, ktorá mala preveriť okolnosti aj tohto vyplácania tejto odmeny, a hneď, ako prišli výsledky, som konal. A jasne som konštatoval, že konanie predstaviteľov spoločnosti MH Manažment nebolo profesionálne a spôsobilo, že tu riešime veci typu advokátska odmena, a nie o to, nehovoríme o tom, že Slovensko má naspäť Gabčíkovo. Zároveň som povedal, a v tom sa vôbec nebránim, že chýbal objektívny mechanizmus zadávania zákaziek na základe zmlúv o právne služby. Inými slovami, vysúťažené spoločnosti mali ešte medzi sebou o jednotlivé prípady bojovať a ponúknuť najlepšiu cenu. A tieto chyby, ktoré som našiel, som považoval za natoľko závažné, že som konal a vyvodil som personálne opatrenia, odvolal som Dozornú radu a následne bolo odvolané aj celé predstavenstvo spoločnosti MH Manažment. Dnes tam už sú úplne iní ľudia. Chcem sa ešte dotknúť dvoch okruhov. Ako isto viete, ja som poslal aj a obrátil som sa aj listom na Advokátsku komoru Slovenska a požiadal som ju o názor, aká odmena by bola spravodlivá a akým spôsobom sa takéto veci na Slovenku riešia. A my stále aj v spolupráci s ministerstvom spravodlivosti pracujeme s tézou, že účinnosť a platnosť zmluvného vzťahu medzi štátom a dodávateľom právnych služieb je podmienená zverejnením celého zmluvného vzťahu zákonom stanoveným spôsobom. My skúmame, či predmetná zmluva bola riadne zverejnená so všetkými prílohami s ňou súvisiacimi. A čakáme na výsledok týchto právnych analýz a podľa jej výsledkov budeme konať. Ale dnes som sa tu stretol s ďalším fenoménom, a síce, že zbor právnikov na ministerstve spravodlivosti aj zbor právnikov, ktorí pracujú v súkromnej sfére, potrebujú niekoľko dní na to, aby mi vedeli dať relevantný právny názor. Ale insitný právnik pani Remišová už dnes viem, ako to bude. Ja, nič v zlom, ja nemám právne vzdelanie, ja neviem, pani Remišová, ja som počul, že vy ste vyštudovaná herečka, tak ja si nie som istý, že vy máte právne vzdelanie, a ja si nedovolím spochybňovať to, čo naznačujú viaceré renovované právnické kancelárie aj ministerstvo spravodlivosti, že môžme pracovať s tým a s tým názorom, že by tá zmluva mohla byť neplatná a potom by sa tá odmena stanovovala podľa platného zákona, ktorý, mimochodom, platí od roku 2005. Pokiaľ sa dobre pamätám, v roku 2005 to, keď sa tvoril tento zákon alebo táto vyhláška, ktorá stanovuje odmeny právnych zastupovaní a náležitosti pre advokátov, vtedy bol ministrom spravodlivosti váš kolega pán Daniel Lipšic, ktorý už tu nie je a možnože by nám k tomu dal aj nejaký odpočet. Takže dodnes sa riadime touto vyhláškou a my sme sa aj s pani ministerkou na túto tému rozprávali a určite vám vo svojom vystúpení k tomu povie viac. A napokon sa dotknem aj poslednej témy, a to je stanovovanie stropu pre advokátske odmeny pre zastupovanie štátu. Ja si myslím, že pani ministerka príde s veľmi konštruktívnym názorom, ale ja by som sa chcel dotknúť jednej veci, kedy už sa tu používajú rôzne príklady zo sveta, koľko zarobil, kedy, ako zarobila aká advokátska kancelária na akom spore. Ja si myslím, že toto nie je správny smer diskusie, pretože ja som si pozeral rôzne typy sporov a zistil som, že napríklad Bulharsko za spor za 122 mil. zaplatilo viac ako 11 %, podobne, ako bola tá zmluva pánovi Bžánovi, 13 mil. svojim advokátom. Rumunsko za spor za 82 mil. zaplatilo odmenu 18 mil. Venezuela za spor 760 mil. zaplatila 20 mil. dolárov. Takže... (Reakcie z pléna.) Takže treba si povedať možno ešte v tejto veci a v tejto súvislosti, kto je kto. Lebo my sme tu už boli obžalovaní ako vládna koalícia, ako ministri, ako MH Manažment, ako ministerstvo hospodárstva, ako Ficova vláda, tak treba si povedať, že kto je druhá strana. Pán Galek, už som hovoril o ňom, je bývalý zamestnanec firmy Enel. Často sa v novinách, aj vy, kolegovia z opozície, často citujete právnu kanceláriu Allen & Overy. Firma Allen & Overy je medzinárodná právnická kancelária, ktorá zastupovala Slovenské elektrárne v spore vo Viedni a tento spor prehrala a teraz ju citujeme pri odmenách, ktoré by mali byť prisúdené právnikovi v rámci sporu a v rámci toho, koho, keďže zastupoval štát. Allen & Overy je kancelária, ktorá má 2 600 právnikov a pôsobí vo viac ako 50 krajinách sveta a prehrala spor s pánom Bžánom. Zároveň sa tu cituje aj pán Kubina. Určite veľmi kvalifikovaný právnik, treba ale povedať, že pán Kubina pracoval niekoľko rokov pre spoločnosť Allen & Overy. A keď už ide o túto spoločnosť Allen & Overy, chcem len povedať, že napríklad v spore, ktorý viedla Deutsche Bank proti nejakej krajine v spore za 60 mil. dolárov, si presne táto právnická kancelária, ktorá hovorí, že by to mali byť nízke sadzby, že by to malo sa pohybovať v desiatkach, možno stovkách tisíc dolárov, tak za tento spor si vyžiadala, v 60-miliónovom v spore si vyžiadala odmenu 7,9 mil. eur, čo je 13,3 %. A v spore v Slovinsku za 30-miliónový spor si vyžiadala 8 mil. eur. To je viac ako 20 %. Len aby sme vedeli, kto je kto. Potom tu ešte máme stranu OĽANO, ktorá tu robí cirkus, tak sa poďme pozrieť, že kto to vlastne je a čo hovorí táto strana. Rozmýšľal som nad tým, ako by som nazval vašu stranu. Ja viem, že máte názov OĽANO, neviem, či to je hnutie, či to je strana, ale je to taký fejk. Keď náhodou neviete, pani kolegyňa Remišová, čo je to fejk, tak je to niečo falošné. Je to nejaká napodobenina, je to nejaká imitácia. A vy tu imitujete to, že ste politická strana alebo politické hnutie, a fungujete asi 7 rokov, máte štyroch členov. A tohto roku sme sa dozvedeli, že už nie štyroch, ale už o 9 viac, už majú 13 členov a ročne berú niekoľko miliónov eur za voľby od štátu. A zároveň som rozmýšľal nad tým, že kde títo štyria členovia tak asi fungujú. Pretože strana, ktorá má ročné príjmy viac ako 2 mil. eur, robí tlačovky stále v parlamente, však to je fajn. A viete prečo? Lebo oni nemajú ani sídlo. Pretože táto strana ma sídlo v tlačiarni na Študentskej 2... (Reakcie z pléna.) ... na Študentskej 2 v Trnave. (Prerušenie vystúpenia predsedajúcim.)